text: সিলেটের গোলাপগঞ্জে উপর্যুপরি কুপিয়ে স্ত্রীকে খুন করে স্বামী। ঘটনার পরপর পুলিশ স্ত্রী হন্তারক স্বামী দানা মিয়াকে আটক করেছে। গতকাল দুপুরে উপজেলার কান্দিগাঁও এলাকায় এ ঘটনা ঘটে। নিহতের নাম লাকি বেগম। পুলিশ জানিয়েছে, বিয়ের কিছুদিন পর থেকেই দানা ও লাকির মধ্যে পারিবারিক কলহ শুরু হয়। এরই মাঝে তারা দু'সন্তানের জন্ম দেন। বর্তমানে তাদের ৫ বছরের একটি মেয়ে ও ৩ বছরের একটি ছেলে সন্তান রয়েছে। বুধবার দুপুর ১টার দিকে পারিবারিক কলহের জের ধরে ঝগড়ার এক পর্যায়ে দানা মিয়া ধারালো ছুরি দিয়ে স্ত্রী লাকিকে উপর্যুপরি আঘাত করতে থাকে।
  এতে ঘটনাস্থলেই লাকি মারা যান। পরে বাড়ি থেকে ছুরিসহ দানা মিয়াকে আটক ও লাশ উদ্ধার করে পুলিশ। গোলাপগঞ্জ থানার ওসি মোহাম্মদ হারুনুর রশীদ চৌধুরী জানিয়েছেন- স্বামী-স্ত্রীর মধ্যে ঝগড়ার এক পর্যায়ে দানা মিয়া ধারালো ছুরি দিয়ে আঘাত করে স্ত্রীকে খুন করে। তাকে ছুরিসহ আটক করা হয়েছে এবং স্ত্রীর মরদেহ ময়নাতদন্তের জন্য সিলেট এমএজি ওসমানী মেডিকেল কলেজ হাসপাতাল মর্গে প্রেরণ করা হয়েছে।